Aleksi Valavuori

Televisio

Valavuori esiintyi ensimmäistä kertaa televisiossa 22-vuotiaana Ylen Videotreffit-ohjelmassa, jossa hän pääsi valitsemaan itselleen yhden treffikumppanin kolmesta sinkkunaisesta. Valavuori toimi juontajana vuonna 2008 Nelosella esitetyssä Suomen Pelkokerroin -ohjelmassa. Ohjelma pohjautui kansainväliseen Pelkokerroin-formaattiin. Ohjelman tuotti Solar television. Valavuori palkittiin vuoden parhaan tv-esiintyjän Venla-palkinnolla vuonna 2008.
Vuonna 2010 Valavuori konseptoi tv-formaatin Ihan Finaalissa. Sarjassa seurattiin Suomen jääkiekkomaajoukkueen elämää muun muassa Vancouverin olympialaisissa ja muissa arvokisoissa. Syyskuussa 2012 Valavuori isännöi MTV3:lla Voittajajoukkue -ohjelmaa. Valavuori aloitti jääkiekon SM-liigan studioisäntänä Nelonen Pro -kanavalla 2013. TV-sopimusta ei kuitenkaan jatkettu keväällä 2014.

Urheilu

Valavuori toimi Korisliigassa pelaavan Espoon Hongan joukkueenjohtajana ja markkinointipäällikkönä vuosina 2002–2004. Honka voitti Suomen mestaruuden kaudella 2002–2003 Valavuoren toimiessa joukkueenjohtajana. Vuonna 2004 hän siirtyi toisen Korisliiga-joukkueen, Torpan Poikien manageriksi. Helsinkiläinen Torpan Pojat nousi Valavuoren johdolla takaisin parrasvaloihin ja lisäksi hän toi Suomen kansan nähtäville kaksi entistä NBA-tähteä, Dennis Rodmanin (2005) ja Scottie Pippenin (2008). Rodman-ottelun yleisömäärä (7420) on yhä Korisliigan ennätys.
Vuonna 2011 Valavuori toimi Loimaa Bisonsin urheilujohtajana ja managerina. Urheilujohtajan pesti päättyi lokakuussa 2011. Hänestä käytettiin joukkueen ja median uutisoinneissa usein myös termiä monitoimimies.
Vuonna 2016 Valavuori toimi Espoo Unitedin koripallojoukkueen general managerina, mutta hänet irtisanottiin saman vuoden lokakuussa. Valavuori oli kirjoittanut Twitteriin homoseksuaaleja loukkaavan tviitin. Kun Valavuorelta kysyttiin, edustavatko hänen näkemyksensä seuran näkemyksiä, Valavuori vastasi, ettei Espoo United palkkaa homoja. Pian seura ilmoitti, etteivät Valavuoren kirjoitukset "edusta Espoo Unitedin, sen kasvattajaseurojen, sidosryhmien tai sponsorien arvomaailmaa millään tavalla." Myöhemmin Suomen Koripalloliitto asetti Valavuoren väliaikaiseen toimintakieltoon, koska homokommenttien epäiltiin rikkovan liiton kurinpitosääntöjä. Lopulta Valavuori sai liitolta kahden kuukauden toimintakiellon.

Politiikka

Valavuori oli Kansallisen Kokoomuksen Helsingin vaalipiirin kansanedustajaehdokkaana vuonna 2007 ajaen urheilun ja liikunnan asiaa. 2 188 äänellä hän jäi kuitenkin vaille kansanedustajan paikkaa. Hän oli Helsingin 250 ehdokkaasta 44. sijalla henkilökohtaisen äänimäärän ja 48. sijalla vertausluvun mukaan.
Vuonna 2009 Valavuori ilmoitti perustavansa puolueen työnimeltään Pelaajapuolue. Puolueen päätavoitteena oli haastaa Veikkauksen ja RAY:n monopoliasema.

Muu

Valavuori kihlautui Susanna Ilon kanssa joulukuun alussa vuonna 2009. He saivat toukokuussa vuonna 2012 esikoispojan  ja joulukuussa 2015 tyttären. 
Manageroinnin ja tv-työn lisäksi Valavuori on työskennellyt yrityksille sisällöntuottajana ja mainoskasvona. Vuonna 2011 Valavuori aloitti Kultaranta Resort Oy:n luovana johtajana ja lopetti sen palveluksessa vuonna 2012. 
Helmikuussa 2019 uutisoitiin, että Aleksi Valavuorta epäillään törkeästä veropetoksesta ja kirjanpitorikoksesta. Epäillyt rikokset ovat tapahtuneet 2014–16. Valavuoren verotettavat tulot ovat olleet muun muassa vuonna 2015 0 euroa vaikka hän samaan aikaan on toiminut aktiivisesti sosiaalisessa mediassa ja ylläpitämillään verkkosivuilla markkinoiden ulkomaisia vedonlyöntiyhtiöitä.